Philips vil sælge kunstigt dagslys til mørke hjem

Philips vil nu gøre det muligt at få følelsen af dagslys ind i boligen – også i rum uden vinduer eller på mørke vinterdage. Det sker med den nye Philips Skylight-serie, som lanceres i Danmark i juli. Der er tale om flade loftspaneler, der skal efterligne lysstyrken, farvetonen og dybden fra naturligt dagslys. Idéen er at give noget af den samme oplevelse som et ovenlysvindue, bare uden hul i taget.

Lyset kan automatisk ændre sig i løbet af dagen. Om dagen er det køligere og mere blåligt, mens det om aftenen bliver varmere. Philips kalder funktionen automatisk døgnrytme, og den skal få belysningen til at følge dagslysets naturlige rytme.

“Lys har altid handlet om mere end blot belysning,” siger Hellen van der Plas, Global Business Leader Philips LED hos Signify. Hun peger på, at mange tilbringer mere tid indendørs, og at det derfor giver mening at gentænke, hvilken rolle lys spiller i hjemmet.

D-vitamin fra en lampe

Den mest opsigtsvækkende del af lanceringen er Philips Skylight VitaUp. Den har et indbygget UV-B-modul, som ifølge Philips er udviklet til at understøtte kroppens naturlige produktion af D-vitamin indendørs.

Det er en interessant påstand – men også en, der bør få forbrugere til at læse det med småt. UV-B-lys er den type stråling, der netop kan sætte gang i D-vitaminproduktionen, men det er samtidig også noget, man normalt forbinder med solbeskyttelse og forsigtighed. Philips oplyser, at VitaUp har sikkerhedsfunktioner som automatisk slukning efter otte timer og manuel styring via fjernbetjeningen.

Alle modeller har fem forudindstillede lysscener, fjernbetjening og IP44-klassificering, så de også kan bruges i fugtige rum som badeværelser.

Det koster Philips Skylight

Philips Skylight bliver i første omgang solgt online hos Bauhaus fra begyndelsen af juli. Priserne starter ved 3.720 kroner for Philips Skylight Medium. Den større udgave koster 4.470 kroner. Vil man have VitaUp-versionen med UV-B-modul, begynder prisen ved 4.470 kroner, mens den store VitaUp-model lander på 5.210 kroner.

Det gør Skylight til en markant dyrere løsning end almindelig smartbelysning. Til gengæld forsøger Philips heller ikke bare at sælge en lampe – men en kunstig version af dagslys. Spørgsmålet er, hvor mange danskere der vil betale over 5.000 kroner for at få solen monteret i loftet.

Philips vil sælge kunstigt dagslys til mørke hjem