5 ubegrundede myter om smartlåse

Smartlåse har længe haft et lidt blandet ry. For nogle lyder de som fremtidens bekvemme løsning. For andre lyder de mest som en ny måde at blive låst ude af sit eget hjem på. Netop den skepsis forsøger den østrigske smartlåsproducent Nuki nu at tage livtag med. Selskabet peger på, at en række sejlivede myter stadig præger mange forbrugeres syn på nøglefri adgang, selv om teknologien har været på markedet i årevis.

Og det er ikke svært at forstå, hvorfor emnet vækker følelser. Når det handler om hoveddøren til ens hjem, er der ikke meget plads til tvivl.

“Det handler trods alt om adgang til et særligt følsomt sted – dit eget hjem,” siger Martin Pansy, medstifter og administrerende direktør i Nuki.

Her er de fem mest almindelige myter om smartlåse – og hvorfor de ifølge producenten ikke holder.

1. En smartlås er nem at stjæle

Det er en af de bekymringer, mange sikkert vil nikke genkendende til: Hvis låsen er smart, må den også være lettere at pille af. Men sådan fungerer de eftermonterede løsninger ikke, lyder det fra Nuki. Låsen sidder på indersiden af døren, så man ikke bare kan afmontere den udefra. I praksis kræver det først adgang til boligen eller en fysisk opbrydning af døren, før selve låsen kan fjernes. Pointen er altså, at smartlåsen ikke står synligt og ubeskyttet på ydersiden som et oplagt mål.

2. Hackere kan bare åbne døren digitalt

Det er nok den myte, der bider sig hårdest fast: Forestillingen om, at en digital lås automatisk er lettere at hacke end en traditionel nøgleløsning.

Nuki afviser kritikken og peger på, at deres låse bruger kryptering på niveau med den, man kender fra netbank, samt såkaldte challenge-response-mekanismer, som skal forhindre, at kommandoer bliver opsnappet og genbrugt. Selskabet fremhæver også, at produkterne testes af AV-TEST, og at Smart Lock Ultra Nordics har fået mærket “Approved IoT Product”. Det er med andre ord ikke bare en bluetooth-gadget på døren, men et produkt, der er bygget med sikkerhed som salgsargument.

3. Du er afhængig af din smartphone

En anden klassisk bekymring er, at hele husstanden pludselig er prisgivet én telefon med 3 procent strøm tilbage. Men smartlåse er ikke nødvendigvis bundet til mobilen alene. Ifølge Nuki kan døren også åbnes med blandt andet tastatur, fingeraftryk, fjernbetjening eller en almindelig fysisk nøgle. Det betyder også, at børn, ældre familiemedlemmer eller andre uden smartphone stadig kan komme ind og ud.

Det er en vigtig pointe, fordi netop frygten for at gøre noget så basalt som adgang til hjemmet afhængig af en app, har været en reel barriere for mange.

4. Installation er for nørder

Mange forbinder stadig smart home-produkter med opsætninger, manualer og en lettere svedig halvanden time med skruetrækker og frustration.

Her lover Nuki en langt mere enkel proces. Smartlåsen monteres oven på den eksisterende lås på indersiden af døren og kræver hverken boring, kabler eller større indgreb. Ifølge selskabet tager opsætningen under 15 minutter. Det gør løsningen mere spiselig for helt almindelige boligejere – og måske især for dem, der ellers hurtigt springer fra, når teknologien begynder at ligne et gør det selv-projekt.

5. Smartlåse betyder skydata og konstant Wi-Fi

For nogle stopper lysten allerede ved tanken om endnu en dims, der skal kobles til nettet og sende data ud i skyen. Men Nuki understreger, at låsene også kan bruges via Bluetooth alene, og at der ikke kræves en brugerkonto for at bruge dem. Ifølge selskabet gemmes der heller ikke data på virksomhedens servere, hvis brugeren ikke ønsker det.

Det rammer ned i en bredere forbrugerbekymring: Ikke kun om sikkerhed, men også om privatliv. For mange er det mindst lige så vigtigt, hvem der ved noget om deres hjem, som hvem der kan låse døren op.

Skepsissen lever stadig

Selv om smartlåse efterhånden er blevet en del af det bredere smart home-marked, lever modstanden altså videre. Og det er næppe kun, fordi forbrugerne er gammeldags. Når adgang til hjemmet skal digitaliseres, bliver kravene automatisk højere.

Hos Nuki mener man dog, at mange af indvendingerne bygger på misforståelser, som hænger ved længere end selve problemet.

“At disse myter stædigt hænger ved, viser, at der stadig er behov for forklaring,” siger Martin Pansy.

5 ubegrundede myter om smartlåse