Homey flytter ind i fjernsynet – og i bilen

Smart home har længe været noget, man styrede fra mobilen, en højttaler eller en lille hub gemt væk i teknikskabet. Nu rykker Homey ind på den største skærm i hjemmet.

Athom, selskabet bag Homey, lancerer nu en TV-app til både Android TV og webOS. Det betyder, at brugere kan styre deres smarte hjem direkte fra fjernsynet med fjernbetjeningen. Appen fungerer med Homey Cloud, Homey Pro, Homey Pro mini og Homey Self-Hosted Server. På LG’s webOS gælder det Smart TV-modeller fra 2021 og frem, dog afhængigt af model og land.

For den typiske bruger er det især praktisk, fordi fjernsynet ofte allerede er tændt dér, hvor familien samles. I stedet for at finde mobilen frem for at dæmpe lyset, starte en aftenrutine eller tjekke om døren er låst, kan det nu klares fra sofaen.

Opsætningen foregår ved at scanne en QR-kode, hvorefter brugeren får adgang til en samlet oversigt over hjemmets enheder. Herfra kan man styre udstyr, starte favorit-automatiseringer – Homey kalder dem Flows – og aktivere Moods, som kan samle lys, temperatur og stemning i én handling.

Homey kan også tilgås via browseren i bilen.

Der er også en lidt mere nørdet bonus: Samme TV-interface kan bruges via homey.tv i en almindelig browser. Det gælder også browsere i biler, eksempelvis i en Tesla. Dermed kan Homey i princippet bruges fra bilen, hvis man vil tjekke eller styre hjemmet, før man træder ind ad døren.

Homey understøtter ifølge Athom mere end 50.000 enheder fra over 1.000 mærker. Platformen blev grundlagt i Holland i 2014 og blev i 2024 opkøbt af LG Electronics, som vil bruge Homey til at udbygge sit smart home-økosystem globalt.

Homey flytter ind i fjernsynet – og i bilen